CELEX: 32021D0351
Language: el
Date: 2021-02-22 00:00:00
Title: Απόφαση (ΕΕ) 2021/351 του Συμβουλίου της 22ας Φεβρουαρίου 2021 για τη θέση που πρέπει να ληφθεί, εξ ονόματος της Ευρωπαϊκής Ένωσης, στη σύνοδο των συμβαλλόμενων μερών της συμφωνίας σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας

26.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 68/184
               
            
         ΑΠΟΦΑΣΗ (ΕΕ) 2021/351 ΤΟΥ ΣΥΜΒΟΥΛΙΟΥ
         της 22ας Φεβρουαρίου 2021
         για τη θέση που πρέπει να ληφθεί, εξ ονόματος της Ευρωπαϊκής Ένωσης, στη σύνοδο των συμβαλλόμενων μερών της συμφωνίας σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας («συμφωνία»), η διαπραγμάτευση της οποίας πραγματοποιήθηκε υπό την αιγίδα του Οργανισμού Τροφίμων και Γεωργίας (FAO), μέλος του οποίου είναι η Ένωση, εγκρίθηκε από την Ένωση με την απόφαση 2011/443/ΕΕ του Συμβουλίου (1). Η συμφωνία άρχισε να ισχύει στις 5 Ιουνίου 2016.
                  
               
                     (2)
                  
                  
                     Η σύνοδος των συμβαλλόμενων μερών είναι το όργανο λήψης αποφάσεων το οποίο, βάσει της συμφωνίας, έχει την εξουσία να θεσπίζει μέτρα για την πρόληψη, αποτροπή και εξάλειψη της παράνομης, λαθραίας και άναρχης (ΠΛΑ) αλιείας, τα οποία είναι δεσμευτικά για τα συμβαλλόμενα μέρη. Συνέρχεται ανά διετία ή συχνότερα κατόπιν σχετικής απόφασής του.
                  
               
                     (3)
                  
                  
                     Στο άρθρο 24 παράγραφος 2 της συμφωνίας προβλέπεται ότι τέσσερα έτη μετά την έναρξη ισχύος της συμφωνίας, ο FAO συγκαλεί σύνοδο των μερών με σκοπό την επανεξέταση και αξιολόγηση της αποτελεσματικότητας της συμφωνίας ως προς την επίτευξη του στόχου της («πρώτη σύνοδος απολογισμού»). Τότε τα μέρη αποφασίζουν σχετικά με τη σύγκληση άλλων τέτοιων συνόδων, εάν κρίνεται σκόπιμο. Έκτακτες σύνοδοι των μερών μπορούν επίσης να πραγματοποιούνται όποτε άλλοτε κρίνεται αναγκαίο από τα μέρη ή κατόπιν γραπτού αιτήματος οποιουδήποτε μέρους.
                  
               
                     (4)
                  
                  
                     Κρίνεται σκόπιμο να καθοριστεί η θέση που πρέπει να ληφθεί, εξ ονόματος της Ένωσης, ενόψει της πρώτης συνόδου απολογισμού, η οποία πρόκειται να λάβει χώρα από τις 31 Μαΐου έως τις 4 Ιουνίου 2021, καθώς και ενόψει των τριών επόμενων διετών συνόδων των συμβαλλόμενων μερών και κάθε άλλης συναφούς ενδιάμεσης συνόδου, καθώς τα μέτρα που θεσπίζονται στο πλαίσιο της συμφωνίας θα είναι δεσμευτικά για την Ένωση και μπορούν να επηρεάσουν καθοριστικά το περιεχόμενο της ενωσιακής νομοθεσίας, και συγκεκριμένα τους κανονισμούς (ΕΚ) αριθ. 1005/2008 (2) και (ΕΚ) αριθ. 1224/2009 (3) του Συμβουλίου, τον κανονισμό (ΕΕ) 2017/2403 του Ευρωπαϊκού Κοινοβουλίου και του Συμβουλίου (4) και τον εκτελεστικό κανονισμό (ΕΕ) αριθ. 404/2011 της Επιτροπής (5).
                  
               
                     (5)
                  
                  
                     Καθώς είναι αναγκαίο να λαμβάνονται υπόψη στη θέση της Ένωσης οι νέες εξελίξεις, βάσει των σχετικών πληροφοριών που παρουσιάζονται πριν ή κατά τη διάρκεια της συνόδου των μερών, θα πρέπει επιπλέον να θεσπιστούν διαδικασίες, σύμφωνα με την αρχή της καλόπιστης συνεργασίας μεταξύ των θεσμικών οργάνων της Ένωσης, η οποία κατοχυρώνεται στο άρθρο 13 παράγραφος 2 της Συνθήκης για την Ευρωπαϊκή Ένωση, για τον καθορισμό σε ετήσια βάση της θέσης που πρέπει να ληφθεί εξ ονόματος της Ένωσης στη σύνοδο των μερών.
                  
               
                     (6)
                  
                  
                     Στόχος της συμφωνίας είναι η πρόληψη, η αποτροπή και η εξάλειψη της ΠΛΑ αλιείας μέσω της εφαρμογής αποτελεσματικών μέτρων που λαμβάνει το κράτος λιμένα. Η συμφωνία μειώνει τα κίνητρα των σκαφών που επιδίδονται σε ΠΛΑ αλιεία να συνεχίζουν να αλιεύουν, αποκλείοντας παράλληλα την εισαγωγή αλιευτικών προϊόντων που προέρχονται από τέτοιας μορφής αλιεία στις εθνικές και διεθνείς αγορές.
                  
               
                     (7)
                  
                  
                     Η ΠΛΑ αλιεία αποτελεί μία από τις σοβαρότερες απειλές για τη βιώσιμη εκμετάλλευση των θαλάσσιων βιολογικών πόρων και θέτει σε κίνδυνο τα ίδια τα θεμέλια της κοινής αλιευτικής πολιτικής της Ένωσης καθώς και τις διεθνείς προσπάθειες για την προαγωγή της καλύτερης διακυβέρνησης των ωκεανών.
                  
               
                     (8)
                  
                  
                     Η σύνοδος των συμβαλλόμενων μερών είναι αρμόδια για τη θέσπιση μέτρων κατάλληλων να διασφαλίζουν την εφαρμογή της συμφωνίας και, επομένως, τη μακροπρόθεσμη διατήρηση και βιώσιμη χρήση των θαλάσσιων βιολογικών πόρων και των θαλάσσιων οικοσυστημάτων. Η Ένωση θα πρέπει να διαδραματίζει ενεργό, αποτελεσματικό και εποικοδομητικό ρόλο στις συνόδους των συμβαλλόμενων μερών, με σκοπό να διασφαλίζει την εφαρμογή της συμφωνίας και να προάγει τη διεθνή συνεργασία κατά της ΠΛΑ αλιείας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί εξ ονόματος της Ένωσης, στη σύνοδο των συμβαλλόμενων μερών της συμφωνίας σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας είναι σύμφωνη με τις αρχές και τις κατευθυντήριες γραμμές για τη θέση που πρέπει να ληφθεί εξ ονόματος της Ένωσης στη σύνοδο των συμβαλλόμενων μερών (6).
            
            
               2.   Η θέση που αναφέρεται στην παράγραφο 1 καθορίζεται ενόψει της πρώτης συνόδου απολογισμού καθώς και των τριών επόμενων διετών συνόδων των συμβαλλόμενων μερών, καθώς και κάθε άλλης ενδιάμεσης συνόδου.
            
         
         
            Άρθρο 2
            
               1.   Πριν από κάθε σύνοδο των συμβαλλόμενων μερών, όταν το όργανο αυτό καλείται να εγκρίνει αποφάσεις που παράγουν έννομα αποτελέσματα στην Ένωση, γίνονται οι απαραίτητες ενέργειες ώστε στη θέση που θα διατυπωθεί εξ ονόματος της Ένωσης να λαμβάνονται υπόψη οι τελευταίες επιστημονικές και άλλες σχετικές πληροφορίες που παρέχονται στην Επιτροπή, σύμφωνα με τις αρχές και τις κατευθυντήριες γραμμές που αναφέρονται στο άρθρο 1 παράγραφος 2.
            
            
               2.   Για τους σκοπούς της παραγράφου 1, και βάσει των πληροφοριών που αναφέρονται εκεί, ν σκοπό αυτό, και με βάση τις εν λόγω πληροφορίες, η Επιτροπή, εγκαίρως πριν από κάθε σύνοδο των συμβαλλόμενων μερών, υποβάλλει στο Συμβούλιο έγγραφο όπου παρουσιάζονται αναλυτικά τα στοιχεία της προτεινόμενης εξειδίκευσης της θέσης της Ένωσης, προκειμένου να συζητηθούν και να εγκριθούν οι λεπτομέρειες της θέσης που θα διατυπωθεί εξ ονόματος της Ένωσης.
            
            
               3.   Εάν, κατά τη σύνοδο των συμβαλλόμενων μερών είναι αδύνατον, ακόμα και επιτόπου, να επιτευχθεί συμφωνία ώστε να ληφθούν υπόψη στη θέση της Ένωσης τα νέα στοιχεία, το ζήτημα παραπέμπεται στο Συμβούλιο ή στα προπαρασκευαστικά του όργανα.
            
         
         
            Άρθρο 3
            Η θέση που αναφέρεται στο άρθρο 1 παράγραφος 1 αξιολογείται και, εφόσον κρίνεται σκόπιμο, αναθεωρείται από το Συμβούλιο κατόπιν πρότασης της Επιτροπής, το αργότερο έως τη σύνοδο των συμβαλλόμενων μερών που ακολουθεί την τρίτη διετή σύνοδο των συμβαλλόμενων μερών μετά την πρώτη σύνοδο απολογισμού.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 22 Φεβρουαρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση 2011/443/EE του Συμβουλίου, της 20ής Ιουνίου 2011, όσον αφορά την έγκριση, εξ ονόματος της Ευρωπαϊκής Ένωσης, της συμφωνίας σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας (ΕΕ L 191 της 22.7.2011, σ. 1).
         
            (2)  Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).
         
            (3)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως ενωσιακού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
         
            (4)  Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347 της 28.12.2017, σ. 81).
         
            (5)  Εκτελεστικός κανονισμός (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1).
         
            (6)  Βλέπε έγγραφο ST 5410/21 στον ιστότοπο http://register.consilium.europa.eu.